1.  ปัจจัยความเสี่ยง

การดำเนินธุรกิจในสภาพแวดล้อมที่มีการเปลี่ยนแปลงอย่างรวดเร็วอยู่ตลอดเวลา
การลงทุนในตลาดเกิดใหม่ (Emerging Markets) การขยายตัวของห่วงโซ่อุปทาน (Supply
Chain) การเปลี่ยนแปลงของกฏหมาย/ระเบียบข้อบังคับต่างๆของหน่วยงานราชการ
การสร้างความโปร่งใสให้กับผู้ถือหุ้นและนักลงทุน
ปัจจัยต่างๆเหล่านี้ทำให้บริษัทต้องเผชิญหน้ากับความเสี่ยงต่างๆมากมาย
ดังนั้นการบริหารความเสี่ยงเป็นงานที่สำคัญอย่างหนึ่งในการบริหารงานขององค์กร
ซึ่งต้องการความร่วมมือร่วมใจจากทุกหน่วยงานและจากบุคคลากรทุกระดับในองค์กร

ในการจัดทำนโยบายบริหารความเสี่ยงขององค์กร
บริษัทได้นำปัจจัยภายในและภายนอกองค์กรที่สำคัญมาพิจารณาในการกำหนดเป็นนโยบายและกลยุทธ์ในการบริหารความเสี่ยง
ซึ่งได้มีการนำเสนอต่อคณะกรรมการบริหารของบริษัทเพื่อพิจารณารับทราบก่อนนำไปปฏิบัติ
ในการบริหารความเสี่ยง
คณะกรรมการบริหารความเสี่ยงได้รับการสนับสนุนจากผู้บริหารระดับสูงเป็นอย่างมาก
อีกทั้งยังได้รับความร่วมมือจากทุกภาคส่วนในองค์กร

เนื่องจากปัจจุบันบริษัทจำเป็นต้องเผชิญหน้ากับความเสี่ยงใหม่ๆ อย่างหลีกเลี่ยงมิได้
ทำให้บริษัทต้องมีการทบทวน
และปรับปรุงแผนการดำเนินงานตามนโยบายการบริหารความเสี่ยงอยู่ตลอดเวลาให้สอดคล้องกับองค์กรและการดำเนินธุรกิจที่เปลี่ยนแปลงไป
ในปีที่ผ่านมา บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน)
ได้จัดประชุมเชิงปฏิบัติการโดยระดมความคิดจากทุกหน่วยงานทำการวิเคราะห์ความเสี่ยงที่อาจจะมีผลกระทบต่อการดำเนินงานของบริษัทดังนี้

1.  ทบทวนปัจจัยต่างๆที่ทำให้เกิดความเสี่ยงในการบริหารงาน
    โดยนำเอาแนวคิดเกี่ยวกับความเสี่ยงที่เกิดจากปัจจัยภายนอก(SPEELT) Michael
    Porter’s 5 Forces Model และ Cash Cycle
    มาวางกรอบแนวคิดในการบริหารความเสี่ยง

2.  ประเมินความเสี่ยง(Risk Assessment) จากระดับความน่าจะเป็นที่ความเสี่ยงจะเกิดขึ้น
    และ
    ระดับผลกระทบต่อองค์กรเมื่อเกิดความเสี่ยงขึ้นแล้วนำมาจัดทำเป็นคะแนนเพื่อแสดงถึงความรุนแรงของความเสี่ยงที่อาจมีผลกระทบต่อองค์กร

3.  จัดลำดับความเสี่ยง (Risk Ranking) เพื่อจัดลำดับความสำคัญในการบริหารความเสี่ยงและ
    พิจารณาระดับความเสี่ยงที่ยอมรับได้ (Risk Appetite)

4.  พิจารณาหากิจกรรมในการตอบสนองความเสี่ยง (Risk Response)
    เพื่อให้ความเสี่ยงนั้นลดลงอยู่ในระดับที่สามารถยอมรับได้ (Risk Tolerance)

5.  เลือกแผนการจัดการความเสี่ยงที่เหมาะสม
    โดยศึกษาถึงความเป้นไปได้และค่าใช้จ่ายที่อาจเกิดขึ้น รวมถึงผลดีผลเสียของแต่ลละทางเลือก

จากการวิเคราะห์และศีกษาข้างต้น
ความเสี่ยงหลักที่อาจมีผลกระทบต่อการดำเนินงานของบริษัทมีดังต่อไปนี้

1.  ความเสี่ยงด้านกลยุทธ์ (Strategic Risk)

    1.  การเปลี่ยนแปลงของความต้องการของสินค้า

บริษัทฯเป็นผู้เชี่ยวชาญในการให้บริการด้านการผลิต และ
ออกแบบสินค้าอิเล็กทรอนิกส์(Electronic Manufacturing Services Provider)
ทำให้ต้องมีการลงทุนในเครื่องจักรและอุปกรณ์ล่วงหน้าก่อนที่จะมีการสั่งซื้อจริงจากลูกค้าก่อให้เกิดความเสี่ยงในการลงทุนคือ
อาจจะมีการลงทุนสูงเกินไป หรือ บางครั้งอาจมีการลงทุนต่ำเกินไป
การผลิตสินค้าของบริษัทฯส่วนใหญ่เป็นการผลิตตามคำสั่งของลูกค้า (Job Order)
สินค้าแต่ละชนิดมีความแตกต่างกันตามความต้องการของลูกค้าแต่ละราย
สินค้าที่บริษัทฯผลิตบางกลุ่มมีการเปลี่ยนแปลงอย่างรวดเร็วตามการเปลี่ยนแปลงของเทคโน โลยี
การออกแบบ และพฤติกรรมการบริโภคของลูกค้า สินค้าในกลุ่มนี้ได้แก่สินค้ากลุ่มการสื่อสาร
สินค้ากลุ่มคอมพิวเตอร์ เป็นต้น
จากเหตุผลข้างต้นจะเห็นได้ว่าความต้องการในสินค้าบางส่วนของบริษัทฯมีความไม่แน่นอน และ
มีการเปลี่ยนแปลงสูงทำให้เกิดความไม่สม่ำเสมอของสายการผลิต การบริหารและควบคุมต้นทุน และ
รายได้ของกิจการ
นอกจากนั้นต้องมีการจัดการปัญหาอย่างรวมเร็วให้ทันต่อสถานการณ์ที่เปลี่ยนแปลงอยู่ตลอดเวลา
ในกรณีดังกล่าวบริษัทฯได้กำหนดวิธีการในการป้องกันความเสี่ยงสำหรับสินค้าดังกล่าวเพื่อลดความเสี่ยงที่ทำให้เกิดความเสียหายแก่กิจการให้น้อยที่สุดโดย

  1. กำหนดให้มีระดับสินค้าคงคลังไม่สูงมากนัก
  โดยผลิตสินค้าให้มีความใกล้เคียงกับคำสั่งซื้อแต่ละครั้งไม่ผลิตเก็บไว้เป็นสินค้าคงคลัง

  2.
  ให้ฝ่ายการตลาดประสานงานกับลูกค้าอย่างใกล้ชิดเพื่อประเมินความต้องการสินค้าที่อาจมีการเปลี่ยนแปลงไป
  ให้บริษัทฯทราบอย่างรวดเร็วเพื่อดำเนินการป้องกันความเสี่ยงทีอาจจะเกิดขึ้น

  3. ให้ฝ่ายการตลาดขยายฐานการตลาดโดยหาลูกค้าที่มีความต้องการในสินค้าใกล้เคียงกัน
  ไม่ขึ้นอยู่กับลูกค้ารายใดรายหนึ่งเพื่อให้เกิดความคล่องตัวในการปรับปรุงสายการผลิต
  ให้เหมาะสม และ เกิดประสิทธิภาพสูงสุด

2.  ความเสี่ยงด้านการปฏิบัติการ (Operational Risk)

    1.  ความเสี่ยงจากความผันผวนของสภาวะเศรษฐกิจโลก

สภาพเศรษฐกิจในยุโรปและสหรัฐอเมริกายังคงประสบภาวะซบเซาอย่างต่อเนื่องจนถึงปัจจุบัน
ซึ่งอาจมีผลกระทบต่อรายได้ของบริษัทฯ
ในกรณีดังกล่าวบริษัทฯได้มีการสั่งซื้อเครื่องจักรใหม่ที่มีความเทคโนโลยีสูงและทันสมัย
และเน้นการตลาดไปในกลุ่ม Niche Market มากขึ้นซึ่งความต้องการของสินค้าในลูกค้ากลุ่มนี้
เป็นสินค้าที่ต้องใช้เทคโนโลยีในการผลิตสูงมีเอกลักษณ์ของตน เอง
ต้องอาศัยความร่วมมือกันในการออกแบบและผลิต (Joint Innovation) เป็นเวลานานก่อนที่จะ
Mass Production ลูกค้าและบริษัทฯมีความผูกพันกันมาก
ทำให้ลูกค้ารายสำคัญๆของบริษัทฯที่ผ่านมายังคงให้ความไว้วางใจในการสั่งซื้อสินค้าของบริษัทฯอย่างสม่ำเสมอ
ตลอดมาจนถึงปัจจุบัน

2.  ความเสี่ยงด้านเทคโนโลยี

ในโลกของธุรกิจมีการเปลี่ยนแปลงอย่างรวดเร็ว
สินค้าประเภทอิเล็กทรอนิกส์เป็นสินค้าอย่างหนึ่งที่มีการแปลงอย่างรวดเร็วตามความก้าวหน้าของเทคโนโลยี
และ การเปลี่ยนแปลงของพฤติกรรมผู้บริโภค
บริษัทฯเล็งเห็นถึงความสำคัญดังกล่าวจึงได้มีการประเมินปัจจัยต่างๆที่เกี่ยวข้องกับด้านเทคโนโลยีที่อาจมีผลกระทบต่อการดำเนินงานของบริษัทฯอย่างสม่ำเสมอ
โดยจัดให้ติดตามพัฒนาการทางด้านเทคโนโลยีในอุตสาหกรรมอิเล็กทรอนิกส์อย่างใกล้ชิดและเลือกลงทุนในเครื่องจักรที่มีความล้ำสมัยทางด้านเทคโนโลยีการผลิตซึ่งความยืดหยุ่นสามารถรองรับการเปลี่ยนแปลงกระบวนการผลิตตามความต้องการของลูกค้าได้
รวมถึงการสามารถนำไปใช้ร่วมกันกับผลิตภัณฑ์อื่นๆ ได้อย่างหลากหลาย เพื่อลดความเสี่ยงลง
รวมถึงการมุ่งเน้นการวิจัย
และพัฒนาเทคนิคการผลิตและผลิตภัณฑ์เพื่อให้ทันสมัยตามความต้องการของลูกค้าอยู่เสมอ นอกจากนั้น
บริษัทฯยังได้ร่วมการพัฒนาผลิตภัณฑ์ร่วมกับลูกค้า หรือ ผู้ขายอื่นๆ
เพื่อร่วมลงทุนในเครื่องจักรในการผลิตเฉพาะด้านเพื่อลดความเสี่ยงในการลงทุน

3.  ความเสี่ยงด้านการเงิน (Financial Risk)

    1.  ความไม่แน่นอนในการได้รับเงินค่าสินไหมทดแทนจากบริษัทประกันภัย

จากเหตุการณ์มหาอุทกภัยในช่วงปลายปี 2554 ในเขตกรุงเทพมหานครและภาคกลางที่ผ่านมา
มีโรงงานอุตสาหกรรมจำนวนมากได้รับความเสียหาย
ทำให้บริษัทฯประกันภัยมีความรับผิดชอบต้องจ่ายค่าสินไหมทดแทนเป็นจำนวนหลายแสนล้านบาท
แม้ว่าบริษัทประกันภัยในประเทศส่วนใหญ่จะมีนโยบายทำประกันต่อไปยังบริษัทประกันในต่างประเทศก็ตาม
บริษัทต่างๆที่ได้รับความเสียหายมีความเสี่ยงที่จะไม่ได้รับเงินชดเชยดังกล่าว หรือ
ได้รับเงินชดเชยไม่เต็มตามจำนวนความเสียหายที่เกิดขึ้น
ทั้งนี้ขึ้นอยู่กับความแข็งแกร่งทางด้านการเงินของบริษัทที่ทำประกันไว้ ในเหตุการณ์ดังกล่าว
บริษัทฯก็ได้รับความเสียหายจากภัยพิบัติดังกล่าวเป็นจำนวนมากเช่นกัน ในช่วงต้นปี 2555 บริษัทฯ
จัดทำรายงานความเสียหายเพื่อเรียกร้องเงินค่าสินไหมทดแทนจากบริษัทฯประกันภัยคิดเป็นจำนวนเงินรวมประมาณ
2,000 ล้านบาท จากบริษัทประกันภัยจำนวน 11 แห่งโดยมีบริษัท ทิพยประกันภัย จำกัด(มหาชน)
ซึ่งรัฐบาลโดยกระทรวงการคลังเป้นผู้ถือหุ้นใหญ่เป็นผู้รับ ประกันหลัก
ซึ่งมีความมั่นคงและน่าเชื่อถือได้ว่าบริษัทจะได้รับเงินชดเชยค่าสินไหมทดแทนครบจำนวน
จนถึงปัจจุบันบริษัทประกันภัยได้อนุมัติจ่ายค่าสินไหมทดแทนให้บริษัทฯ แล้วคิดเป็นเงินรวม 1,650
ล้านบาท และมีการจ่ายเงินมาแล้วเป็นจำนวน 1,250 ล้านบาท
ส่วนที่เหลือคาดว่าจะได้รับชำระจนครบถ้วนภายในไตรมาสแรกของปี 2556

อย่างไรก็ตาม แม้ว่าจะมีความล่าช้าจากการจ่ายค่าสินไหมทดแทนของบริษัทประกันภัย
บริษัทฯได้รับความไว้วางใจจากสถาบันการเงินหลายแห่งในการพิจารณาปล่อยสินเชื่อระยะยาว
เพื่อใช้เป็นเงินลงทุนในการสั่งซื้อเครื่องจักร
โดยมีเงื่อนไขว่าสามารถจ่ายคืนเงินต้นได้หากได้รับชำระค่าสิน ไหมทดแทนจากบริษัทประกันภัย
ทำให้สถานะการเงินของบริษัทฯยังคงมีความแข่งแกร่งอย่างที่เคยเป็นมาในอดีต

2.  ความเสี่ยงด้านอัตราแลกเปลี่ยนเงินตราต่างประเทศ

เนื่องจากปีที่ผ่านเกิดการไหลเข้าของเงินตราต่างประเทศเพื่อนำเงินมาลงทุนในภูมิภาคนี้สูงมาก
กว่าปกติให้อัตราแลกเปลี่ยนของเงินตราในภูมิภาคนี้แข็งค่าขึ้นอย่างต่อเนื่อง
อัตราแลกเปลี่ยนสกุลเงินบาทเทียบกับดอลลาร์สหรัฐอเมริกามีแนวโน้มแข็งค่าขึ้นจาก 31.70
บาทต่อดอลลาร์สหรัฐในตอนต้นปีเป็น 29.70 บาทต่อดอลลาร์สหรัฐในช่วงปลายปี
ทำให้ราคาขายสินค้าส่งออกไปยังต่าง
ประเทศเมื่อเทียบกับคู่แข่งมีราคาแพงขึ้นเมื่อเทียบเป็นเงินบาทอาจทำให้กระทบต่อการส่งออกของบริษัทฯได้
ในกรณีดังกล่าวเนื่องจากบริษัทฯมีทั้งการรับและจ่ายเป็นเงินตราต่างประเทศในจำนวนใกล้เคียงกันทำให้ไม่มีผลกระทบต่อการดำเนินงานของบริษัทฯ

บริษัทฯ มีการส่งสินค้าไปยังต่างประเทศและมีการขายสินค้าเป็นเงินสกุลต่างประเทศจำนวนหนึ่ง
ในขณะเดียวกันก็มีการซื้อสินค้าจากต่างประเทศได้แก่วัตถุดิบ เป็นเงินสกุลต่างประเทศเช่นเดียวกัน
นอกจากนั้นในช่วงปีที่ผ่านมาบริษัทฯยังมีการสั่งซื้อเครื่องจักรจากต่างประเทศมาทดแทนเครื่องจักรเดิมที่เสียหายจากน้ำท่วมอีกจำนวนหนึ่งด้วย
ดังนั้นความผันผวนของอัตราแลกเปลี่ยนอาจมีผลกระทบต่อการดำเนินงานของบริษัทฯได้
เพื่อลดความเสี่ยงดังกล่าวฝ่ายบริหารการเงินของบริษัทฯมีมาตรการในการป้องกันผลกระทบจากการผันผวนของอัตราแลกเปลี่ยนโดยนำเอาเครื่องมือทางการเงินได้แก่
การทำสัญญาซื้อขายเงินตราต่างประเทศล่วงหน้า(Forward Contract) และ
มีการทำอนุพันธ์ทางการเงิน (Financial Derivative Instruments)
มาใช้ในการป้องกันความเสี่ยงจากอัตราแลกเปลี่ยน
นอกจากนั้นบริษัทฯยังเปิดบัญชีกับธนาคารเป็นเงินสกุลต่างประเทศเพื่อให้สามารถจ่ายค่าสินค้าเป็นเงินสกุลต่างประเทศได้ทันทีซึ่งเป็นการป้องกันความเสี่ยงโดยการทำ
Natural Hedge อีกทางหนึ่งด้วย

4.  ความเสี่ยงด้านกฎระเบียบและข้อบังคับ (Regulatory and Contractual Risk)

    1.  การขึ้นค่าแรงขั้นต่ำและการเคลื่อนย้ายของแรงาน

จากนโยบายของรัฐบาลในการขึ้นค่าแรงรายวันเป็นวันละ 300 บาท โดยมีผลบังคับใช้ใน 7
จังหวัดนำร่องตั้งแต่เดือนเมษายน 2555 และ มีผลบังคับใช้ทั่วประเทศในปี 2556
โดยบริษัทฯคาดการณ์ว่าหากมีการประกาศขึ้นค่าแรงงานขั้นต่ำโดยมีผลบังคับใช้ทั่วประเทศ
อาจทำให้เกิดการเคลื่อนย้ายแรงงาน
โดยมีแรงงานบางส่วนย้ายกลับไปทำงานในภูมิลำเนาเดิมเนื่องจากค่าแรงเท่ากันทั่วประเทศอาจทำให้เกิดการขาดแคลนแรงงานในบางพื้นที่
แม้ว่านิคมอุสาหกรรมบางปะอินไม่ได้อยู่ในเขตจังหวัดนำร่องดังกล่าวและยังไม่มีผลบังคับใช้ในปี
2555ก็ตาม เพื่อเป็นการรองรับนโยบายดังกล่าว และ รองรับปัญหาแรงงานในอนาคต
บริษัทฯได้มีการปรับค่าแรงขั้นต่ำเป็นวันละ 305 บาทตั้งแต่เดือนเมษายน2555เป็นต้นมา
การปรับค่าแรงงานดังกล่าวมีผลกระทบต่อการดำเนินงานของบริษัทฯ
น้อยมากเนื่องจากต้นทุนค่าแรงงานคิดเป็นเพียงร้อยละ 2 ของต้นทุนรวมทั้งหมด
ประกอบการที่ผ่านมาบริษัทฯมีการลงทุนในเครื่องจักรใหม่ที่สั่งเข้ามาทดแทนเครื่องจักรที่เสียหาย
ซึ่งเครื่องจักรดังกล่าวมีเทคโนโลยีทันสมัยกว่าเดิม
โดยมีกำลังการผลิตและประสิทธิภาพในการผลิตสูงขึ้นมาก ทำให้บริษัทฯ
สามารถลดจำนวนพนักงานลงได้บางส่วนในขณะที่ยังมีกำลังการผลิตเท่ากับหรือมากกว่าเดิม
ทำให้ลดผลกระทบของการขึ้นค่าจ้างแรงงานและการขาดแคลนแรง งานที่อาจจะเกิดขึ้นได้มาก